אחרי חמישה ניצחונות רצופים בפלייאוף, כולל אחד במשחק הראשון של הגמר-עף, מכבי הוד השרון קיוותה לחבר עוד פיסה בסיפור המדהים שלה ולנצח היום (שישי) את מכבי תל אביב גם בהדר יוסף. אלא שהצהובים של זוהר בר נצר, בניגוד גמור למשחק מספר 1 במוסינזון, לא אפשרו ליריבה לפתח מומנטום, ניצחו 1-3 (22-25, 16-25, 27-25, 22-25) ואיזנו את גמר הפלייאוף (הטוב מ-5) ל-1-1.
בפתיחה נקלעה הוד השרון המבולבלת לפיגור 5-0. היא ניסתה לחלץ עצמה מהבור ורדפה, אך לא הצליחה לסגור את הפער. אנג'לקו צ'וק הנחית את הצהובים ל-22-25 ו-0-1 במערכות.
במצב של 10-10 במערכה השנייה, הוד השרון נמוגה ומכבי תל אביב - בהובלת מרק פלוטיזר, לאו דוס סנטוס ויוחאי דדון - המריאה ל-11-17. פליפה מריאנו וקווין פויר, שני הזרים של הוד השרון שכיכבו בחצי הגמר מול מטה אשר/עכו ובמשחק הראשון בגמר, היו רחוקים משיאם. ללא כוח האש שלהם, האורחים נכנעו ללא תנאי גם בטייק השני.
במערכה השלישית, הוד השרון התעשתה. ג'ניה דניסוב חסם והעלה אותה ל-9-13, אבל הצלות אדירות של הצהובים איזנו ל-15-15. מריאנו התעורר (9 נקודות במערכה) והלבנים טיפסה ל-22-24, אך הגנת המקומיים הצילה שלוש נקודות מערכה. בניסיון הרביעי של הוד השרון, פלוטיזר ממכבי ת"א הנחית לרשת וחניכיו של אבישי טרייבנד צימקו ל-2-1 במניין הכללי.
כשהיא בפיגור 6-4 בטייק הרביעי, ההגנה התל אביבית נעלה את הרשת, ושלוש חסימות של גיא גניס בן ה-18 העלו את הצהובים ל-7-11. הוד השרון, בכוחות אחרונים, חזרה עד 24-22, אך הפגזה של דוס סנטוס חתמה את ההתמודדות על 1-3 לצהובים. מסע הקסם של הוד השרון נבלם, אך אולי ימשיך במשחק השלישי של סדרת הגמר, ביום שלישי במוסינזון.
"בחסימה עבדנו טוב מאוד והצלחנו לעצור קצת את שני הזרים שלהם שהיו מאוד דומיננטיים בשלושת המשחקים האחרונים, אבל עדיין צריך לשחק יותר טוב", סיפר מאמן הצהובים, בר נצר. "אנחנו קבוצה שבה כולם בני 30 פלוס, ובסוף בא ילד (גיא גניס) ומחזיר אותך למשחק במערכה הרביעית. נתכונן למשחק הבא במוסינזון ונקווה שנעשה את זה אחרת".
"קודם כל קרדיט למכבי, שהיו יותר טובים היום בעיקר במכה הראשונה - סרב וקבלה", שיתף טרייבנד, "הם שיפרו את זה מאוד לעומת המשחק הראשון וזה עזר להם מאוד. היו המון נקודות של דברים קטנים - הם זכו לדעתי ב-10 מתוך ה-12 האלה וזה ההבדל, עוד קצת מלחמה ולשלוח את היד. שיחקנו לא טוב ועדיין היינו שם, זו הולכת להיות סדרה ארוכה וקשה, כמו שצריך. אם זה תלוי בנו, אף אחד לא ייתן להם לשייט לתואר".
סגנית האלופה, מכבי ראשון לציון, היתה על סף הדחה ברבע גמר הפלייאוף, אך ניצחה 24-25 באשדוד וכפתה משחק שלישי ומכריע בסדרה, שמתפתחת באופן הרבה יותר מפתיע ודרמטי מהמצופה. הפועל אשדוד, שסיימה את העונה הסדירה רק במקום השביעי והדהימה בראשל"צ כשניצחה במשחק הראשון, ידעה שניצחון נוסף היום בבית יעלה אותה לחצי הגמר על חשבון הצהובים, שסיימו את העונה במקום השני וסומנו כפייבוריטיים ברורים בדו קרב הזה.
דקה וחצי לסיום, עמרי קושמרו העלה את אשדוד ל-23-24 וליאור קפלן, שוער המקומיים, הדף לקורה זריקה של ולדי קופמן. אשדוד יצאה להתקפה והיתה יכולה להשלים את הסנסציה, אך לא כבשה ואפשרה לרוברט מרקוטיץ' לאזן ל-24-24. בהתקפה הבאה אשדוד ידעה שהיא חייבת שער - תיקו או הפסד שלה יובילו בכל מקרה למשחק שלישי - אך שוב מעדה ובהתקפה האחרונה מרקוטיץ' הרשית שוב עם הבאזר, קבע 24-25 ושלח את הקבוצות למפגש מכריע.
"שיחקנו ממש טוב ועשינו כמה טעויות בסוף", אמר מאמן אשדוד, וובה זייקמן. "אנחנו כל הסיבוב השני מאלתרים הרכבים בגלל פציעות של שחקנים בכירים והגענו למשחקים צמודים שברחו לנו. זה המתכון גם בפלייאוף, להביא את היריבה ללחץ בסיום. מאוד רציתי לסיים את הסיפור, אבל לצערי נצטרך ללכת לעוד משחק".
"החבר'ה הפגינו הרבה אופי", סיכם מאמן ראשל"צ, סער פרנקל, "האמנו גם בבורות הכי גדולים במשחק ולא נתנו לעצמנו להגיד שהפסדנו. אני סומך על השחקנים ולא רוצה להישמע שחצן מדי, אבל לא האמנו שנגיע לסדרה כזו כבר ברבע הגמר. נקלענו לסדרה מאוד קשה, אשדוד חיכתה לפלייאוף ומציגה בו יכולת של קבוצת צמרת. ההפסד במשחק הראשון הכניס אותנו לסחרור. יש לנו עוד בעיות שצריך לפתור, אבל ידענו שהמשחק היום לא יוכרע רק על טקטיקה אלא גם על לחימה, השתטחויות ואופי עד הרגע האחרון. נושמים לרווחה רק לשלושה ימים, והולכים למלחמה על כל העונה".
המשחק השלישי, שיתקיים ביום שלישי בראשון לציון, יתחיל למעשה מאפס משום שכל קבוצה השיגה ניצחון בהפרש שער אחד. המנצחת תפגוש את רמת השרון, שגברה בחוץ 20-23 על מ.כ חולון והשלימה 0-2 בסדרה.
האלופה מכבי תל אביב עלתה גם כן לחצי הגמר, עם 29-32 בחוץ על עירוני רחובות. הצהובים ימתינו למנצחת בין הפועל ראשון לציון ובני הרצליה, שיילכו גם הן למשחק שלישי. אחרי התיקו ביניהן במשחק הראשון, ראשל"צ ניצחה היום בחוץ 31-36 ובמפגש השלישי תוכל להפסיד בהפרש של עד ארבע שערים ועדיין להעפיל.
בבית התחתון, מכבי קרית מוצקין נפרדה מליגת העל לאחר הפסד ביתי 33-27 מול הפועל ר"ג. נס ציונה גברה בבית 26-31 על אס"א ת"א והבטיחה לעצמה עונה נוספת בליגת העל. הפועל ר"ג ואס"א ת"א יתמודדו במשחקי מבחן על ההישארות מול מכבי פ"ת ומ.כ באר שבע, בהתאמה. המשחקים יחלו ביום שישי הבא בשיטת בית וחוץ.